b'\n_START_ARTICLE_\nRegne Antic d\'Egipte\n_START_SECTION_\nEl fara\xc3\xb3 (rei d\'Egipte)\n_START_PARAGRAPH_\nEl fara\xc3\xb3 (nom per definir al rei) va ser la figura m\xc3\xa9s important de tot Egipte, era el monarca que governava sobre l\xe2\x80\x99Alt i Baix Egipte (depenent de la situaci\xc3\xb3 cronol\xc3\xb2gica hi havia m\xc3\xa9s d\xe2\x80\x99un sol rei per problemes sociopol\xc3\xadtics i econ\xc3\xb2mics entre els dos Egiptes)._NEWLINE_La religi\xc3\xb3 va tenir una gran influ\xc3\xa8ncia com podem veure en la seva mitologia. Consideraven al fara\xc3\xb3 una divinitat, la representaci\xc3\xb3 d\xe2\x80\x99un d\xc3\xa9u a la Terra, d\xe2\x80\x99aquesta manera es va instaurar un govern basat en la teocr\xc3\xa0cia, \xc3\xa9s a dir l\xe2\x80\x99\xc3\xbanic que manava per sobre de tothom era el rei (un clar exemple de govern absolutista), ja que era qui tenia el poder absolut._NEWLINE_La mateixa hist\xc3\xb2ria de l\xe2\x80\x99Antic Egipte va lligada amb els faraons ja que van ser els qui van donar un canvi hist\xc3\xb2ric a Egipte, \xc3\xa9s inevitable parlar d\'Egipte sense que els faraons no surtin involucrats._NEWLINE_F\xc3\xadsicament el rei sempre duia a sobre diversos complements o accessoris de s\xc3\xadmbols, com per exemple l\xe2\x80\x99\xc3\xbas de barba postissa per demostrar la similitud amb els d\xc3\xa9us, un altre exemple seria el fuet com a s\xc3\xadmbol d\xe2\x80\x99autoritat sobre el poble o b\xc3\xa9 les corones (cada una amb un significat diferent)._NEWLINE_En l\'\xc3\xa0mbit familiar, les dones dels faraons ocupaven una posici\xc3\xb3 imprescindible pel govern d\xe2\x80\x99Egipte, ja fos per portar al m\xc3\xb3n el pr\xc3\xb2xim rei d\xe2\x80\x99Egipte o per formar part de la cort reial. Encara aix\xc3\xad el faraons podien tenir m\xc3\xa9s d\xe2\x80\x99una dona per sota de la Gran Esposa Reial i eren anomenades esposes secund\xc3\xa0ries._NEWLINE_Podem destacar alguns faraons com per exemple Narmer o tamb\xc3\xa9 conegut com Menes, a Rams\xc3\xa8s II, o a Tutankamon. \xc2\xa0\n_START_SECTION_\nLa poblaci\xc3\xb3 urbana\n_START_PARAGRAPH_\nEs concentrava, fonamentalment, en el curs inferior del riu en diverses poblacions del delta del Nil i la vall del Nil. Els nuclis urbans eren el motor ideol\xc3\xb2gic d\'Egipte. All\xc3\xa0 s\'hi arrelava el comer\xc3\xa7, les classes riques i cultes. Es constitu\xc3\xafren en centres culturals i religiosos. La ciutat m\xc3\xa9s important d\'aquesta \xc3\xa8poca fou Memfis, la capital.\n_START_SECTION_\nLa poblaci\xc3\xb3 rural\n_START_PARAGRAPH_\nEra la base de l\'economia. Assentada en poblacions menors, estava composta fonamentalment per agricultors, camperols, ramaders i treballadors lliures que rebien un sou en esp\xc3\xa8cie. L\'exist\xc3\xa8ncia de mercats implicava que tamb\xc3\xa9 entre ells estigu\xc3\xa9s estesa la propietat privada.\n_START_SECTION_\nL\'administraci\xc3\xb3\n_START_PARAGRAPH_\nEl c\xc3\xa0rrec m\xc3\xa9s important era el de visir, que presidia l\'administraci\xc3\xb3 central, i era designat pel fara\xc3\xb3. Disposava del seu propi consell: els caps de missi\xc3\xb3. Presidia la cort de just\xc3\xadcia com a cap de la Gran casa de Just\xc3\xadcia. Tamb\xc3\xa9 era el guardi\xc3\xa0 dels arxius. A m\xc3\xa9s, dirigia la hisenda p\xc3\xbablica, que centralitzava les taxes i els productes del camp, i era l\'encarregat de l\'agricultura i de la casa reial._NEWLINE_En un estat inferior al de visir, estava el canceller del rei del Baix Egipte, t\xc3\xadtol que acab\xc3\xa0 sent merament honor\xc3\xadfic; i el canceller del d\xc3\xa9u, encarregat de les expedicions militars i comercials._NEWLINE_La just\xc3\xadcia, prerrogativa reial, disposava d\'un conjunt de lleis escrites (conegudes parcialment per refer\xc3\xa8ncies), sense pena de mort ni c\xc3\xa0stigs cruels. Era un dret egipci apel\xc2\xb7lar en \xc3\xbaltima inst\xc3\xa0ncia al rei._NEWLINE_El "ministeri" de cultura s\'ocupava de dos assumptes: camps i ramaderies. Neix la figura de l\'arrendatari d\'una propietat reial._NEWLINE_Els escribes: existia un arxiu que s\'anomenava Casa de Vida, en el qual es reunien tots els documents relatius al funcionament de la ciutat. Entre els escribes, es trobava el cap dels secrets, que s\'ocupava de les q\xc3\xbcestions religioses._NEWLINE_L\'administraci\xc3\xb3 provincial estava basada en la figura del monarca, "el que obre els canals", que era responsable de la irrigaci\xc3\xb3, del rendiment agr\xc3\xadcola, de recaptar taxes i fixar els l\xc3\xadmits de les propietats despr\xc3\xa9s de la inundaci\xc3\xb3 anual. En aquesta \xc3\xa8poca, el nombre de nom\xc3\xb3s fou de 38 a 39.\n_START_SECTION_\nArquitectura\n_START_PARAGRAPH_\nEls monuments d\'aquesta \xc3\xa8poca mostren la intel\xc2\xb7lig\xc3\xa8ncia i capacitat organitzativa de l\'administraci\xc3\xb3 p\xc3\xbablica i dels seus arquitectes per a construir-los, ja que havien de coordinar i organitzar equips de treballadors provinents de tot Egipte, que treballaven per temporades i cobraven de l\'estat en esp\xc3\xa8cies. Aquesta capacitat, unida a la destresa i habilitat dels artesans egipcis posa de manifest l\'alt grau d\'esplendor que aconsegu\xc3\xad la civilitzaci\xc3\xb3 eg\xc3\xadpcia._NEWLINE_Els complexos funeraris de l\'Imperi antic, constitu\xc3\xafts en pedra, formaven part d\'un conjunt en qu\xc3\xa8 es disposaven, normalment, la pir\xc3\xa0mide principal, el temple funerari juntament amb la pir\xc3\xa0mide, un temple de la vall amb un moll i un cam\xc3\xad processional que comunicava aquests edificis. Es complementaven amb pir\xc3\xa0mides subsidi\xc3\xa0ries, vaixells solars en fossats, capelles, magatzems, etc. Eren extraordinaris espais arquitect\xc3\xb2nics, ideats per a realitzar-hi solemnement les cerim\xc3\xb2nies d\'enterrament._NEWLINE_Els faraons de la dinastia III iniciaren la construcci\xc3\xb3 de pir\xc3\xa0mides a Saqqara, a la riba oposada de la nova capital, Memfis. El savi i arquitecte Imhotep constru\xc3\xad per al fara\xc3\xb3 Dyeser (c. 2737-2717 aC) el complex funerari de Saqqara, per primer cop totalment executat en pedra, constitu\xc3\xaft per una pir\xc3\xa0mide esglaonada i un conjunt de temples simb\xc3\xb2lics intercomunicats mitjan\xc3\xa7ant patis. La pir\xc3\xa0mide esglaonada del fara\xc3\xb3 Dyeser \xc3\xa9s l\'edifici m\xc3\xa9s antic conservat d\'arquitectura monumental; erigit a manera de sis mastabes superposades, \xc3\xa9s considerat la primera fase del desenvolupament de les pir\xc3\xa0mides, que substitu\xc3\xafren les mastabes com a tombes reials._NEWLINE_Els faraons de la dinastia IV erigiren pir\xc3\xa0mides monumentals. Seneferu fou el creador de tres grans pir\xc3\xa0mides, i constru\xc3\xad la primera pir\xc3\xa0mide cl\xc3\xa0ssica. Els seu fill  Keops va comen\xc3\xa7ar el complex funerari monumental de Giza, de 146 m d\'al\xc3\xa7ada, conformada per uns 2,5 milions de blocs de pedra, l\'\xc3\xbanica de les set meravelles del m\xc3\xb3n que ha perdurat. Kefr\xc3\xa8n constru\xc3\xad una pir\xc3\xa0mide, m\xc3\xa9s petita, i Micer\xc3\xad n\'aixec\xc3\xa0 la tercera, on, segons la tradici\xc3\xb3, foren enterrats._NEWLINE_Els faraons de la dinastia V erigiren a Saqqara complexos de pir\xc3\xa0mides m\xc3\xa9s senzilles, pitjor executades constructivament, dedicant gran esma en l\'erecci\xc3\xb3 d\'un nou tipus d\'edifici: els temples solars, reflex d\'una nova doctrina religiosa, la m\xc3\xadstica solar del clergat d\'Heli\xc3\xb2polis, abandonant les pr\xc3\xa0ctiques dels sacerdots de Memfis.\n_START_SECTION_\nLiteratura\n_START_PARAGRAPH_\nEls texts que ens han arribat d\'aquest per\xc3\xadode es classifiquen en diversos tipus:_NEWLINE_Els texts religiosos s\xc3\xb3n els m\xc3\xa9s antics que es coneixen d\'aquesta \xc3\xa8poca, i tenen relaci\xc3\xb3 amb el m\xc3\xa9s enll\xc3\xa0, la Duat, la vida despr\xc3\xa9s de la mort f\xc3\xadsica, descrivint-hi qu\xc3\xa8 haur\xc3\xa0 de fer l\'esperit del fara\xc3\xb3 per aconseguir la immortalitat, l\'\xc3\xbanic egipci que podia obtenir-la._NEWLINE_Aquests s\xc3\xb3n els texts de les pir\xc3\xa0mides, un conjunt heterogeni d\'himnes, conjures i normes \xc3\xbatils, compilats pel clergat memfita per a despr\xc3\xa9s de la mort, en el viatge per a la Duat, i gravats en l\'interior de les pir\xc3\xa0mides durant l\'Imperi antic, tot i que la proced\xc3\xa8ncia d\'alguns texts seria predin\xc3\xa0stica, com l\'himne can\xc3\xadbal. La seva evoluci\xc3\xb3 donar\xc3\xa0 lloc als texts dels sarc\xc3\xb2fags, en l\'Imperi mitj\xc3\xa0 i el llibre dels morts, en l\'Imperi nou._NEWLINE_Les lli\xc3\xa7ons sapiencials, texts pedag\xc3\xb2gics amb ensenyances i consells c\xc3\xadvics i morals, gestats en les Cases de Vida pels escribes, eren bons exemples de ret\xc3\xb2rica, com les ensenyances de Ptahhotep, les ensenyances per a Kagemny o les ensenyances d\'Hordyedef._NEWLINE_Els texts de car\xc3\xa0cter hist\xc3\xb2ric narren esdeveniments i fites de gran valor hist\xc3\xb2ric, com la biografia de Neferseshemra, o els fragments de la pedra de Palerm, amb anals que inclo\xc3\xafen reis predin\xc3\xa0stics._NEWLINE_Tamb\xc3\xa9 hi havien texts de car\xc3\xa0cter t\xc3\xa8cnic, com els papirs, de car\xc3\xa0cter administratiu, trobats en els arxius del temple de Neferirkara, a Abusir._NEWLINE_S\'han trobat tamb\xc3\xa9 texts de teatre religi\xc3\xb3s, en qu\xc3\xa8 s\'escenificaven les aventures del d\xc3\xa9u Horus.'